b'\n_START_ARTICLE_\nIzidor Mol\xc3\xa8\n_START_SECTION_\n\xc5\xbdivljenje in delo\n_START_PARAGRAPH_\nIzidor Mol\xc3\xa8 se je rodil 1. aprila 1927 na Logu pri Brezovici. Leta 1946 je maturiral na klasi\xc4\x8dni gimnaziji v Ljubljani, se istega leta vpisal na takratno Akademijo upodabljajo\xc4\x8dih umetnosti ( v 1. in 2. letniku pri prof. Miheli\xc4\x8du, v 3. in 4. pri prof. G.A. Kosu ) in leta 1950 diplomiral. Od l. 1951 do 1954 je delal na u\xc4\x8ditelji\xc5\xa1\xc4\x8du v Novem mestu kot profesor risanja. Leta 1954 se je vpisal na restavratorsko specialko in jo leta 1956 uspe\xc5\xa1no kon\xc4\x8dal. Do l. 1957 je delal na republi\xc5\xa1kem zavodu za spomeni\xc5\xa1ko varstvo v Ljubljani kot restavrator, med leti 1957 in 1964 je bil v svobodnem poklicu, nato tri leta vodja restavratorske delavnice pri republi\xc5\xa1kem zavodu za spomeni\xc5\xa1ko varstvo v Ljubljani in od l. 1967 ponovno svobodni umetnik. Leta 1956 se je izpopolnjeval v Istituto Centrale Per Il Restauro v Rimu._NEWLINE_Izidor Mol\xc3\xa8 je prvi\xc4\x8d razstavljal skupaj z Lamutom in Bor\xc4\x8di\xc4\x8dem l. 1953 v novome\xc5\xa1ki Kri\xc5\xbeatiji ( katalog Akademski slikarji Lamut, Mole, Bor\xc4\x8di\xc4\x8d; uvod \xc5\xa0tefan Er\xc5\xbeen ), istega leta je bila razstava prene\xc5\xa1ena v Malo Galerijo v Ljubljani. Samostojno je prvi\xc4\x8d razstavljal v kavarni na Glavnem trgu v Novem mestu (1954).'